**RELACION**

**PËR PROJEKTLIGJIN**

**“PËR**

**DISA SHTESA DHE NDRYSHIME NË LIGJIN NR. 10 448, DATË 14.7.2011 “PËR LEJET E MJEDISIT”, I NDRYSHUAR”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

# Ndryshimi i ligjit 10448/2011 është iniciuar si rezultat i procesit të Këshillimit Kombëtar, nga ku rezultoi se për të parandaluar ndotjen e mjedisit nga disa kategori veprimtarish të ushtruara nga individë apo subjekte, me ose pa lejen përkatëse të mjedisit qytetarët vlerësuan të ndërmerren masat e nevojshme ligjore në fushën e mjedisit, duke rritur sanksionet e kundravajtësve në mjedis. Gjithashtu, gjatë zbatimit të ligjit janë hasur disa problematika si përsa i përket zbatimit të kushteve të lejes së mjedisit, ashtu edhe përshtatjes së lejeve sipas kërkesave të këtij ligji, nga operatorët.

# Në këtë kuadër, është vlerësuar ndërmarrja e nismës për ashpërsimin e kundërvajtjeve administrative në masën 30%, të vlerës së përcaktuara në legjislacionin në fuqi për lejet e mjedisit. Gjithashtu, nëpërmjet këtij projektligji synohet të realizohet ekzekutimi i kundravajtjeve administrative, të parashikuara në ligjin nr. 10431/2011, duke i kthyer ato si titull ekzekutiv, me përfundimin e procesit të ankimit administrativ dhe ekzekutimin e tyre nga zyra e permbarimit, në përputhje me parashikimet e nenit 510 të KPrA dhe Ligjit nr.10279/2010 “Për kundërvajtjet administrative”.

Përveç sa më sipër, ndryshimet e tjera në këtë projektligj synojnë zgjidhjen e problematikave të evidentuara gjatë zbatimit të ligjit në këto vite dhe konkretisht:

* Saktësimin e strukturës për llogari të së cilës do të kryhet pagesa e tarifës për aplikimet për leje mjedisi dhe për pagesat e tarifave vjetore;
* Organizimin me një nen të vetëm të procedurës së shfuqizimit të lejes mjedisore;
* Parashikimin e sanksioneve në rast të mosrespektimit të detyrimeve në lidhje me rishkimin apo ndryshimin e kushteve të lejes së mjedisit;
* Parashikimin e detyrimit, afatit dhe dokumentave për përshtatjen e lejeve të mjedisit konform legjislacionit në fuqi, për të gjithë operatorët të cilat për instalimet ekzistuese nuk kanë kryer rishikimin apo ndryshimin e kushteve të lejes mjedisore;
* Zgjidhjen ligjore mbi miratimet në heshtje nga sistemi të lejeve të mjedisit, kur akti/leja e mjedisit nuk është nxjerrë nga autoriteti në përputhje me parashikimet e Kodit të Procedurave Administrative.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KESHILLIT TË MINISTRAVE, ME PROGRAMIN ANALITIK TE AKTEVE DHE DOKUMENTE TË TJERA POLITIKE**

Miratimi i këtij projektligji është parashikuar në Programin e Përgjithshëm Analitik të Projektakteve të Ministrisë së Turizmit dhe Mjedisit për vitin 2024, dhe është në përputhje me Programin Politik të Këshillit të Ministrave.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Zhvillimi ekonomik që ka ndodhur vitet e fundit në vendin tonë, ka pasur ndikimin e vet dhe në drejtim të ndërmarrjes/forcimit të masave për mbrojtjen së mjedisit. Rritja e shpejtë dhe intensive ekonomike sjell një sërë çështjesh mjedisore, të cilat ndikojnë në komponentët e mbrojtjes së mjedisit, ku përfshihet, toka, uji, ndryshimet e klimës, ndotja e ajrit etj.

Në veçanti, vendet në zhvillim, përballen me probleme të rënda të ndotjes së mjedisit dhe si rrjedhojë autoritetet kompetente duhet të forcojnë legjislacionin kombëtar në mënyrë që të zbatojnë masa më të rrepta për të kontrolluar ndotjen e mjedisit. Në këtë këndvështrim, është propozuar edhe ashpërsimi masave administrative të parashikuara në Ligjin 10448/2011, i ndryshuar, në masën 30%, krahasuar me ligjin në fuqi.

Në aspektin ekonomik është gjykuar se rritja e gjobave në rast kundërvajtjesh, me 30% është një rritje proporcionale dhe do të ketë ndikim ekonomik tek operatorët kundërvajtës.

# Ashpërsimi i masës së gjobës si një masë me impakt të drejtëpërdrejtë në veprimtarinë ekonomike të subjekteve do të ndikojë në ndërgjegjësimin e tyre për të shmangur kryerjen e veprimeve të cilat ndotin mjedisin dhe hapësirat publike, si dhe zbatimin me rigorizitet të kushteve dhe kërkesave të lejes përkatëse të mjedisit, me të cilin është pajisur instalimi me të cilin operohet.

# Parashikimi në legjislacionin e fushës së mjedisit dhe atij për lejet e mjedisit të dënimit me gjobë si titull ekzekutiv, do të sjellë efektivitet në ekzekutimin e sanksioneve që vendosen nga organet administrative. Sqarojmë se, aktualisht procesi i ekzekutimit të gjobave vështirësohet për shkak të procedurës së ankimit administrativ dhe gjyqësor të gjobës, duke zgjatur në kohë procesin e vjeljes së gjobës si dhe duke humbur qëllimin e vendosjes së sanksionit për ndotjen e mjedisit dhe mosrespektimit të kërkesave dhe kushteve të lejes përkatëse mjedisore.

Kalimi i pagesës për aplikimet për lejet e mjedisit të tipit A ose B, për llogari të Agjencisë Kombëtare të Mjedisit bëhet duke vlerësuar se ky është institucioni që ngarkohet për pranimin e aplikimeve për leje mjedisore, realizimin e procedurës së vlerësimit të dokumentacionit ligjor dhe teknik, si dhe hartimin e aktit të miratimit ose refuzimit të lejes së mjedisit tipit A apo B.

Me të njëjtin arsyetim parashikohet edhe përcaktimi i kalimit të pagesës së tarifës vjetore në Agjencinë Kombëtare të Mjedisit, në këtë rast duke mbajtur në konsideratë edhe faktin që AKM është organi që monitorn zbatimin e detyrimeve qe rrjedhin nga lejet e mjedisit. Kjo do të mundësonte efikasitet më të lartë, duke shmangur konfuzion apo dublikim të informacionit në lidhje me pagesat e kryera apo detyrimet e pashlyera nga ana e operatorëve apo mbajtës të lejes së mjedisit.

Sipas përcaktimeve në ligjin në fuqi për lejet e mjedisit, zbatimi i dy neneve që parashikojnë rastet e shfuqizimit dhe pezullimit të lejeve të tipit A dhe B kanë sjellë vështirësi në zbatim nga strukturat përgjegjëse dhe operatorët. Ndaj, përtë shmangur konfuzionin lidhur me organin të cilit duhet ti adresohet kërkesa për shfuqizimin e lejes së mjedisit, në rastin kur kërkesa bëhet në mënyrë vullnetare nga operatori, mbajtësi i lejes, është vlerësuar që të bëhet në këtë projektligj bashkimi i këtyre dy neneve në një të vetëm. Në të njëjtin nen gjithashtu janë të parashikuara rastet e shfuqizimit të lejes mjedisore që vijnë si penalitet ndaj operatorëve, mbajtës së lejes së mjedisit, në rastet e shkeljes së kushteve të tyre.

Duke mbajtur në konsiderat që ligji për lejet e mjedisit ka si qëllim parandalimin, pakësimin dhe mbajtjen nën kontroll të ndotjes së shkaktuar nga disa kategori veprimtarish, veçanërisht nga ato veprimtari të konsideruara si ndotës masiv për shkakë të sipërfaqeve të konsiderueshme të hapsirave që mbulojnë apo mbi të cilat mund të ndikojnë, në mënyrë që të arrihet një nivel i lartë i mbrojtjes së mjedisit në tërësi, shëndetit të njeriut dhe cilësisë së jetës, është vlerësuar parashikimi i një mase të re.

Konkretisht është vlerësuar që në nenin 27, të shtohet dhe një pikë që parashikon penalitetin për heqjen e së drejtës së zotëruesit të lejes, për tu pajisur me leje mjedisore për një periudhë 50-vjeçare, si dhe për shfuqizimin e çdo leje tjetër mjedisore të vlefshme të të njëjtit zotërues.

Kjo në rast se nga ana e operatorit dhe veprimtaria e instalimit është kryer ndotje e pa kthyeshme e mejdisit si dhe është dështuar në kthimin e territorit në gjendje të kënaqëshme.

Pavarsisht përcaktimeve në nenin 30 të ligjit, që parashikonte detyrimin që

*“Të gjitha instalimet ekzistuese të tipit A dhe të tipit B do të duhej të zbatonin të gjitha dispozitat e këtij ligji jo më vonë se tetë vjet nga hyrja në fuqi e tij”*

si dhe detyrimin që

"*Operatorët e një instalimi ekzistues të tipit A ose të tipit B, duhej të zbatonin brenda dy viteve nga hyrja në fuqi e këtij ligji, duke i dërguar Agjencisë Kombëtare të Mjedisit, përmes QKB-së, kërkesën për rishikimin e kushteve të lejes ekzistuese të mjedisit të tipit A ose të tipit B, sipas rastit, në përputhje me kërkesat e reja të këtij ligji dhe planin e përputhshmërisë, së bashku me afatet përkatëse*”,

Agjencia Kombëtare e Mjedisit ka evidentuar një listë me 1274 subjekte të cilët nuk kanë zbatuar parashikimet e sipërcituara. Ndodhur në kushtet e kalimit të afateve të përcaktuara për rishikimin apo ndryshimin e kushteve të lejeve mjedisore, është vlerësuar e nevojshme vendosja e një afati të ri për realizimin e këtij procesi. Në projektligj është parashikuar vendosja e afatit një vjeçar për realizimin e procesit të rishikimit të kushteve të lejeve të mjedisit në përputhje me përcaktimet në ligj. Në ndryshimet nga përcaktimi i nenit 30 të ligjit, në projektligj është parashikuar detyrimi i operatorëve për të realizuar rishikimin, afatin për realizimin e tij, dokumentacionin që duhet dorëzuar për kryerjen e procesit si dhe penalitet në rast të mos zbatimit të këtyre detyrimeve. Në rast të kalimit të afateve dhe mos kryerjes së procedurës për aplikimin e rishikimit të kushteve të lejes ekzistuese por e cila është në format të vjetër, është vlerësuar që përveç dënimit administrativ me gjobë, Agjencia Kombëtare e Mjedisit propozon pranë Ministrit shfuqizimin e lejes së mjedisit.

Bazuar në problematikën e evidentuar nga Agjencinë Kombëtare të Mjedisit, në lidhje me miratimin në heshtje të kërkesave për leje mjedisi, nga sistemi, duke gjeneruar një PN(numër leje), ndërkohë që akti final i përgatit nga AKM është refuzim, është parashikuar që sipas nenit 97, të Kodit të Procedurës Administrative, operatori për të cilin është lëshuar PN-ja brenda 6 muajve nga hyrja në fuqi e këtij neni aplikon për tu pajisur me leje mjedisi. Në rast të kalimit të këtij afati, Agjencia Kombëtare e Mjedisit njofton Qendrën Kombëtare të Biznesit të kryejë çregjistrimin e operatorit nga regjistri i lejeve dhe licencave.

1. **VLERËSIMI I LIGJSHMERISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është hartuar në mbështetje të neneve 78 dhe 83, pika 1, të Kushtetutës.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektligj nuk ka për qëllim përafrimin e legjislacionit me Acquis Communautaire.

1. **PËRMBLEDHJE SHPJEGUESE E PËRMBAJTJES SË PROJEKTAKTIT.**

Projektligji i propozuar konsiston në parashikimin e 6 neneve vecanërisht në ndryshimin e parashikimeve për kundërvajtjet administrative por gjithashtu dhe në adresimin e disa çështjeve gjatë zbatimit të ligjit, si më poshtë vijon :

Në nenin 1 të projektligjit, parashikohet ndryshimi i pikave 2 dhe 3 të nenit 25, si vijon:

“2. *Tarifat për lejet e mjedisit tipave A dhe B paguhen në çdo institucion financiar të certifikuar dhe licencuar sipas legjislacionit përkatës, për llogari të Agjencisë Kombëtare të Mjedisit.*”, ndryshimi kryhet duke vlerësuar se ky është institucioni që ngarkohet për pranimin e aplikimeve për leje mjedisore, realizimin e procedurës së vlerësimit të dokumentacionit ligjor dhe teknik, si dhe hartimin e aktit të miratimit ose refuzimit të lejes së mjedisit tipit A apo B.

“3. *Operatorët e instalimeve të tipit A dhe B, paguajnë çdo vit një tarifë vjetore për llogari të Agjencisë Kombëtare e Mjedisit, duke u identifikuar nëpërmjet numrit të lejes (PN-së) përkatëse, duke përcjellë gjithmonë një kopje të mandatit të pagesës pranë AKM dhe ARM-së ku ndodhet instalimi.*”, ndryshimi kryhet duke vlerësuar që AKM është organi që monitorn zbatimin e detyrimeve qe rrjedhin nga lejet e mjedisit.

Në nenin 2 të projektligjit parashikohet shfuqizimi i nenit 26, për arsye se neni 26, parashikonte heqjen dorë nga leja e mjedisit me kërkesë të operatorit, ndërkohë që neni 27 parashikon shfuqizim/pezullim të lejes së mjedisit me kërkesë të vetë operatorit. Duke qënë se krijon konfuzion koncepti i heqjes dorë nga leja e mjedisit dhe shfuqizimit të lejes, kur në të dyja rastet bëhet me kërkesë të operatorit, është vlerësuar të parashikohet shfquzimi i nenit 26 dhe riformulimi i nenit 27, duke përfshirë edhe kushtet e parashikuara në nenin 26, në pikën 2, të nenit 27, të riformuluar, në rastet kur operatori paraqet kërkesë për shfuqizim të lejes së mjedisit.

Në vijim, në nenin 3 të projektligjit parashikohen shtesa dhe ndryshime në nenin 27 të ligjit bazë, me qëllimin si më sipër, për të shmangur konfuzionin lidhur me organin të cilit duhet t’i adresohet kërkesa për shfuqizimin e lejes së mjedisit, në rastin kur kërkesa bëhet në mënyrë vullnetare nga operatori/mbajtësi i lejes.

Gjithashtu, janë të parashikuara rastet e shfuqizimit të lejes mjedisore që vijnë si penalitet ndaj operatorëve, mbajtës së lejes së mjedisit, në rastet e shkeljes së kushteve të tyre.

Po ashtu, shtohet një pikë që parashikon penalitetin për heqjen e së drejtës së zotëruesit të lejes, për t’u pajisur me leje mjedisore për një periudhë 50-vjeçare, si dhe për shfuqizimin e çdo leje tjetër mjedisore të vlefshme të të njëjtit zotërues.

Në nenin 4 të projektligjit parashikohet ndryshimi i pikave 1 dhe 7 të nenit 29, si masë për ashpërsimin e kundërvajtjeve administrative në legjislacionin në fuqi për lejet e mjedisit me 30% të vlerës së gjobave, kjo është bazuar dhe ka ardhur si rezultati Këshillimit Kombëtar.

Në nenin 5 të projektligjit, parashikohet që pas nenit 30, shtohet neni 30/1, pasi subjektet nuk kanë zbatuar parashikimet e nenit 30, pika 1 dhe 2. Ndodhur në kushtet e kalimit të afateve të përcaktuara për rishikimin apo ndryshimin e kushteve të lejeve mjedisore, është vlerësuar e nevojshme vendosja e një afati të ri për realizimin e këtij procesi. Në projektligj është parashikuar vendosja e afatit një vjeçar për realizimin e procesit të rishikimit të kushteve të lejeve të mjedisit në përputhje me përcaktimet në ligj.

Gjithashtu në lidhje me miratimin në heshtje të kërkesave për leje mjedisi nga sistemiduke gjeneruar një PN(numër leje) ndërkohë që akti final i përgatitur nga AKM është refuzim, është parashikuar që sipas nenit 97 të Kodit të Procedurës Administrative, operatori për të cilin është lëshuar PN-ja, brenda 6 muajve nga hyrja në fuqi e këtij neni, aplikon për t’u pajisur me leje mjedisi.

Në nenin 6 parashikohet hyrja në fuqi e këtij projektligji.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet përgjegjëse për zbatimin e këtij ligji janë Ministria e Turizmit dhe Mjedisit dhe Agjencia Kombëtare e Mjedisit për zbatimin e këtij ligji.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Për hartimin e këtij projektligji kanë kontribuar Drejtoria e Vlerësimit Mjedisor, Lejeve dhe Licencave, Drejtoria e Programimit, Standardizimit dhe Harmonizimit të Kuadrit Rregullator dhe Agjencia Kombëtare e Mjedisit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i projektligji nuk ka efekte financiare shtesë për buxhetin e shtetit.

**M I N I S T R I**

**Mirela KUMBARO FURXHI**